LIETUVOS RESPUBLIKOS ŽEMĖS ŪKIO

MINISTRAS

ĮSAKYMAS

DĖL 2014 METŲ SPECIALIOSIOS PARAMOS UŽ PIENĄ ADMINISTRAVIMO TAISYKLIŲ PATVIRTINIMO

2014 m. balandžio 17 d. Nr. 3D-222

Vilnius

Vadovaudamasis Lietuvos Respublikos žemės ūkio, maisto ūkio ir kaimo plėtros įstatymo 7 straipsniu ir 2009 m. sausio 19 d. Tarybos reglamentu (EB) Nr. 73/2009, nustatančiu bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatančiu tam tikras paramos schemas ūkininkams, iš dalies keičiančiu Reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinančiu Reglamentą (EB) Nr. 1782/2003 (OL 2009 L 30, p. 16), su paskutiniais pakeitimais, padarytais 2013 m. gruodžio 17 d. Europos Parlamento ir Tarybos reglamentu (ES) Nr. 1310/2013 (OL 2013 L 347, p. 865),

t v i r t i n u 2014 metų specialiosios paramos už pieną administravimo taisykles (pridedama).

Žemės ūkio ministras	Vigilijus Jukna

PATVIRTINTA

Lietuvos Respublikos

žemės ūkio ministro

2014 m. balandžio 17 d.

įsakymu Nr. 3D-222

2014 metų specialiosios paramos UŽ PIENĄ ADMINISTRAVIMO TAISYKLĖS

I. BENDROSIOS NUOSTATOS

1. 2014 metų specialiosios paramos už pieną administravimo taisyklės (toliau – taisyklės) parengtos vadovaujantis 2009 m. sausio 19 d. Tarybos reglamento (EB) Nr. 73/2009, nustatančio bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatančio tam tikras paramos schemas ūkininkams, iš dalies keičiančiu Reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinančiu Reglamentą (EB) Nr. 1782/2003 (OL 2009 L 30, p. 16), su paskutiniais pakeitimais, padarytais 2013 m. gruodžio 17 d. Europos Parlamento ir Tarybos reglamentu (ES) Nr. 1310/2013 (OL 2013 L 347, p. 865), 68 ir 69 straipsnių, 2009 m. lapkričio 30 d. Komisijos reglamento Nr. 1122/2009, kuriuo nustatomos išsamios Tarybos reglamento (EB) Nr. 73/2009 įgyvendinimo taisyklės, susijusios su kompleksiniu paramos susiejimu, moduliavimu ir integruota administravimo ir kontrolės sistema pagal tame reglamente numatytas ūkininkams skirtas tiesioginės paramos schemas, Tarybos reglamento (EB) Nr. 1234/2007 įgyvendinimo taisyklės, susijusios su kompleksiniu paramos susiejimu pagal vyno sektoriui numatytą paramos schemą (OL 2009 L 316, p. 65), su paskutiniais pakeitimais, padarytais 2013 m. gegužės 8 d. Komisijos įgyvendinimo reglamentu (ES) Nr. 426/2013 (OL 2013 L 127, p. 17), 2013 m. gruodžio 17 d. Europos Parlamento ir Tarybos reglamento (ES) Nr. 1310/2013, kuriuo nustatomos tam tikros pereinamojo laikotarpio nuostatos dėl paramos kaimo plėtrai iš Europos žemės ūkio fondo kaimo plėtrai (EŽŪFKP), kuriuo iš dalies keičiamos Europos Parlamento ir Tarybos reglamento (ES) Nr. 1305/2013 nuostatos dėl išteklių ir jų skirstymo 2014 m. ir kuriuo iš dalies keičiami Tarybos reglamento (EB) Nr. 73/2009 ir Europos Parlamento ir Tarybos reglamentų (ES) Nr. 1307/2013, (ES) Nr. 1306/2013 ir (ES) Nr. 1308/2013 nuostatos dėl jų taikymo 2014 m. (OL 2013 L347, p. 865), 2007 m. spalio 22 d. Tarybos reglamento (EB) Nr. 1234/2007, nustatančio bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (OL 2007 L 299, p. 1), su paskutiniais pakeitimais, padarytais 2013 m. sausio 22 d. Komisijos įgyvendinimo reglamentu (ES) Nr. 52/2013 (OL 2013 L 20, p. 44), 2004 m. kovo 30 d. Komisijos reglamento (EB) Nr. 595/2004, nustatančio išsamias Tarybos reglamento (EB) Nr. 1788/2003, nustatančio mokestį pieno ir pieno produktų sektoriuje, taikymo taisykles (OL 2004 m. specialusis leidimas, 3 skyrius, 43 tomas, p. 333) su paskutiniais pakeitimais, padarytais 2012 m. rugpjūčio 21 d. Komisijos įgyvendinimo reglamentu (ES) Nr. 760/2012 (OL 2012 L 226, p. 1). ir kitų Lietuvos Respublikos ir Europos Sąjungos teisės aktų, nustatančių tiesioginės paramos žemės ūkio veiklos subjektams teikimo tvarką, nuostatomis.

2. Specialioji parama už pieną (toliau – parama) mokama vieną kartą per metus iš Europos žemės ūkio garantijų fondo lėšų, atitinkamai sumažinant vienkartinių išmokų už plotus schemos (VIPS) metinį finansinį paketą, remiantis reglamento (EB) Nr. 73/2009 69 straipsnio 4 ir 9b dalių ir 131 straipsnio 3a dalies nuostatomis.

3. Taisyklių tikslas – nustatyti specialiosios paramos, kuria palaikomos pieno gamintojų pajamos, užtikrinant dabartinį gamybos lygį valdų valdytojams už savo ir (ar) partnerių vardu rinkai patiektą 2013–2014 kvotos metais pieną, skyrimo tvarką ir reikalavimus.

4. Pagrindinės šiose taisyklėse vartojamos sąvokos:

4.1. Pareiškėjo ar paramos gavėjo dokumentų ar duomenų neatitiktis (toliau – neatitiktis) – tikrinant pareiškėjo ar paramos gavėjo pateiktus dokumentus ar duomenis nustatoma neatitiktis, kai trūksta reikiamų dokumentų arba pateikiami netikslūs ar nesutampantys su tikrove duomenys, randama klaidų ar kitokių faktų, dėl kurių Europos Sąjungos bendrajam biudžetui ir (arba) Lietuvos Respublikos valstybės biudžetui nepadaroma finansinės žalos.

4.2. Specialioji parama už pieną– specialioji parama, mokama pareiškėjui už rinkai patiektą pieną 2013–2014 kvotos metais.

4.3. Teisės aktų nuostatų pažeidimas – pareiškėjo ar paramos gavėjo ir (arba) vykdomosios institucijos veikimas arba neveikimas, kai pažeidžiamos Lietuvos Respublikos ir (arba) Europos Sąjungos teisės aktų nuostatos, dėl kurio atsiranda arba gali atsirasti valstybės ir (arba) Europos Bendrijų biudžeto nuostolių.

4.4. Tyčinis reikalavimų pažeidimas (toliau – tyčinis pažeidimas) – žemės ūkio valdos valdytojo sąmoninga veika, siekiant neteisėtai gauti specialiąją paramą už pieną.

4.5. Žemės ūkio valda (toliau – valda) – žemės ūkio veiklos ar alternatyviosios veiklos subjekto plėtojamos žemės ūkio veiklos ir (ar) alternatyviosios veiklos gamybos vienetų visuma, susijusi bendrais teisiniais, technologiniais ir ekonominiais santykiais.

4.6. Žemės ūkio valdos valdytojas (toliau – valdos valdytojas) – žemės ūkio arba alternatyviąja veikla užsiimantis fizinis ar juridinis asmuo, nuosavybės, nuomos, panaudos teise ar kitais pagrindais valdantis vieną žemės ūkio valdą arba tuo atveju, kai šią valdą naudoja keli partneriai, paskirtas vadovauti jungtinei veiklai žemės ūkio valdos partnerių rašytiniu tarpusavio susitarimu.

4.7. Kitos šiose taisyklėse vartojamos sąvokos apibrėžtos Paramos už žemės ūkio naudmenų ir kitus plotus paraiškos ir tiesioginių išmokų administravimo bei kontrolės taisyklėse, patvirtintose Lietuvos Respublikos žemės ūkio ministro 2012 m. kovo 15 d. įsakymu Nr. 3D-171 „Dėl Paramos už žemės ūkio naudmenų ir kitus plotus paraiškos ir tiesioginių išmokų administravimo bei kontrolės taisyklių patvirtinimo“ (toliau – Tiesioginių išmokų taisyklės), Pieno gamybos kvotų sistemos administravimo taisyklėse, patvirtintose Lietuvos Respublikos žemės ūkio ministro 2003 m. lapkričio 20 d. įsakymu Nr. 3D-495 „Dėl Pieno gamybos kvotų sistemos administravimo taisyklių“ (toliau – Kvotų taisyklės), reglamente Nr. 73/2009 ir reglamente Nr. 1122/2009 bei kituose teisės aktuose.

II. PARAMOS DYDIS IR REIKALAVIMAI paramai GAUTI

5. Parama mokama Lietuvos Respublikos žemės ūkio ir kaimo verslo registre registruotiems valdos valdytojams:

5.1. kurie, vadovaudamiesi Tiesioginių išmokų taisyklėmis, 2014 metais pateikė Nacionalinei mokėjimo agentūrai prie Žemės ūkio ministerijos (toliau – Agentūra) paraiškas gauti paramą už deklaruotus plotus (toliau – paraiška) ir šiose Paraiškose nurodė, jog prašo skirti specialiąją paramą už valdos valdytojo ir (ar) partnerių vardu parduotą pieną. Valdos partneriai valdoje gali būti užregistruoti iki 2014 m. liepos 10 d. (imtinai);

5.2. kurių valdoje valdytojo ir (ar) partnerių vardu 2014 m. rugpjūčio 1 d. duomenimis Kvotų administravimo informacinėje sistemoje (toliau – KVAIS) užregistruotas pieno pardavimas tiesiogiai vartoti (nustatytu laiku pateikta Tiesioginių pardavimų pieno gamybos ir realizavimo metinė deklaracija) arba pieno pardavimas Agentūros patvirtintiems supirkėjams 2013–2014 kvotos metais. Skaičiuojant paramą, imamas faktiškai parduotas natūralaus riebumo pieno kiekis 2013–2014 kvotos metais.

6. Valdos valdytojai, turintys teisę į paramą pagal šias taisykles, turi teisę pretenduoti ir į pereinamojo laikotarpio nacionalinę paramą už pieną.

7. Parama valdos valdytojams pradedama mokėti nuo 2014 m. gruodžio 1 d. ir turi būti išmokėta ne vėliau kaip iki 2015 m. birželio 30 d., išskyrus atvejus, kai paraiškose nustatytos klaidos.

8. Orientacinis paramos už pieną dydis yra 28 Lt už toną.

9. Tikslus paramos dydis nustatomas ne vėliau kaip iki 2014 m. spalio 15 d. atskiru Lietuvos Respublikos žemės ūkio ministro įsakymu po lėšų, skirtų iš Europos Sąjungos biudžeto, patikslinimo ir gavus informaciją iš valstybės įmonės Žemės ūkio informacijos ir kaimo verslo centro (toliau – Centras) apie reikalavimus atitinkančių valdos valdytojų ir (ar) jų partnerių parduotą pieno kiekį.

10. Žemės ūkio ministerija (toliau – ŽŪM), patvirtinusi tikslų paramos dydį, apie tai raštu informuoja Centrą, Agentūrą ir Lietuvos savivaldybių asociaciją.

11. Valdos valdytojai ir jų partneriai, pardavę pieną 2013–2014 kvotos metais, privalo laikytis pieno gamintojams Kvotų taisyklėse nustatytų reikalavimų bei Ūkinių gyvūnų laikymo vietų registravimo ir jose laikomų ūkinių gyvūnų ženklinimo ir apskaitos tvarkos aprašo, patvirtinto Lietuvos Respublikos žemės ūkio ministro 2003 m. birželio 16 d. įsakymu Nr. 3D-234 „Dėl Ūkinių gyvūnų laikymo vietų registravimo ir jose laikomų ūkinių gyvūnų ženklinimo ir apskaitos tvarkos aprašo patvirtinimo“, reikalavimų.

12. Valdos valdytojai ir jų partneriai privalo laikytis kompleksinės paramos reikalavimų, kurie apima valdymo reikalavimus, nustatytus Žemės ūkio veiklos valdymo reikalavimų ir trąšų bei augalų apsaugos produktų naudojimo reikalavimų apraše, patvirtintame Lietuvos Respublikos žemės ūkio ministro 2008 m. sausio 16 d. įsakymu Nr. 3D-23 „Dėl žemės ūkio veiklos valdymo reikalavimų ir trąšų bei augalų apsaugos produktų naudojimo reikalavimų aprašo patvirtinimo ir valdymo kontrolės institucijų paskyrimo“ (toliau – Valdymo reikalavimai), ir Žemės ūkio naudmenų geros agrarinės ir aplinkosaugos būklės reikalavimus, nustatytus Žemės ūkio naudmenų geros agrarinės ir aplinkosaugos būklės reikalavimų apraše, patvirtintame Lietuvos Respublikos žemės ūkio ministro 2007 m. liepos 10 d. įsakymu Nr. 3D-327 „Dėl Žemės ūkio naudmenų geros agrarinės ir aplinkosaugos būklės reikalavimų aprašo patvirtinimo“ (toliau – GAAB reikalavimai).

13. Parama neskiriama valdos valdytojams:

13.1. kurie patys arba jų sutuoktiniai yra patvirtinti paramos gavėjai pagal Kaimo plėtros 2004–2006 metų plano priemonę „Ankstyvo pasitraukimo iš prekinės žemės ūkio gamybos rėmimas“ ir Lietuvos kaimo plėtros 2007–2013 metų programos priemonę „Ankstyvas pasitraukimas iš prekinės žemės ūkio gamybos“;

13.2. pavėlavusiems iki 2014 m. gegužės 14 d. pateikti deklaracijas apie parduotus ir (arba) atiduotus tiesiogiai vartoti pieno kiekius už 2013–2014 kvotos metus;

13.3. kurių valdose nei valdytojų, nei jų partnerių vardu Ūkinių gyvūnų registre 2013–2014 kvotos metais nebuvo registruotų pieninių karvių;

13.4. kurių 2013–2014 kvotos metais parduotas pieno kiekis sudaro mažiau kaip 500 kg.

III. INFORMACIJOS teikimo IR APDOROJIMO TVARKA

14. Centras:

14.1. iki 2014 m. birželio 9 d. elektroninėmis priemonėmis pateikia Agentūrai preliminarius duomenis (šių taisyklių 1 priede nustatytos formos duomenų suvestinę) apie valdų valdytojus ir (ar) partnerius, atitinkančius šių taisyklių reikalavimus. Nuo 2014 m. birželio 10 d. duomenys teikiami pagal Agentūros užklausą;

14.2. iki 2014 m. rugsėjo 19 d. raštu ir elektroniniu paštu ŽŪM pateikia bendrą valdos valdytojų, atitinkančių šių taisyklių reikalavimus, skaičių ir bendrą pieno kiekį, už kurį prašoma paramos. Raštu ir elektroniniu paštu pateiktos pažymos duomenys turi sutapti;

14.3. gavęs iš ŽŪM informaciją apie atskiru Lietuvos Respublikos žemės ūkio ministro įsakymu patvirtintą tikslų paramos dydį, apskaičiuoja preliminarias paramos sumas valdų valdytojams, atitinkantiems šių taisyklių keliamus reikalavimus, ir per 5 darbo dienas nuo minėto įsakymo įsigaliojimo elektroninėmis priemonėmis perduoda duomenis Agentūrai (šių taisyklių 2 priede nustatytos formos suvestinę).

15. Agentūra:

15.1. iki 2014 m. rugpjūčio 8 d. pateikia Centrui duomenis, nurodytus šių taisyklių 5.2 ir 13.2 papunkčiuose;

15.2. iki 2014 m. rugsėjo 1 d. pateikia Centrui asmenų, kurie yra patvirtinti paramos gavėjai pagal Kaimo plėtros 2004–2006 metų plano priemonę „Ankstyvo pasitraukimo iš prekinės žemės ūkio gamybos rėmimas“ ir Lietuvos kaimo plėtros 2007–2013 metų programos priemonę „Ankstyvas pasitraukimas iš prekinės žemės ūkio gamybos“, sąrašus;

15.3. iki 2014 m. gruodžio 15 d. pateikia Centrui valdos valdytojų sąrašus, kurie, vadovaudamiesi Tiesioginių išmokų taisyklėmis, Paraiškas Agentūrai pateikė pasibaigus plotų deklaravimo laikotarpiui ir (arba) pasibaigus šiam laikotarpiui Paraiškose nurodė, jog prašo skirti specialiąją paramą už pieną, sąrašus;

15.4. gavusi iš Centro elektroninėmis ryšio priemonėmis duomenis, nurodytus 14.1 ir 14.3 papunkčiuose:

15.4.1. organizuoja bei atlieka patikrą vietoje valdų valdytojų ir (ar) partnerių, pardavusių pieną, valdose pagal Agentūros direktoriaus nustatytą kontrolės tvarką;

15.4.2. atlikusi patikras vietoje ir nustačiusi reikalavimų nesilaikymo atvejus, atsižvelgdama į patikros vietoje rezultatus ir vadovaudamasi šių taisyklių IV skyriaus nustatyta tvarka apskaičiuoja galutines paramos sumas valdos valdytojams už jų ir (ar) partnerių parduotą pieną;

15.4.3. užsako paramos lėšas;

15.5. prireikus siunčia valdos valdytojui pranešimą, kuriame prašo nurodyti banko sąskaitos duomenis, jeigu Agentūrai atliekant mokėjimus paaiškėja, kad duomenų apie valdos valdytojo sąskaitą nėra ar turimi duomenys yra netikslūs;

15.6. iki 2015 m. liepos 15 d. ŽŪM raštu pateikia informaciją apie pagal šias taisykles išmokėtas paramos sumas ir paramos gavėjų skaičių;

15.7. baigusi administruoti paramą, informaciją apie apskaičiuotą paramą bei pritaikytas sankcijas valdos valdytojui pateikia atskiru pranešimu paraiškoje pasirinktu būdu;

15.8. siekdama viešai ir skaidriai panaudoti Europos Sąjungos paramą, interneto svetainėje www.nma.lt iki 2015 m. birželio 30 d. teisės aktuose nustatyta tvarka paskelbia paramos gavėjų sąrašus ir sumas, kurios buvo išmokėtos iš Europos žemės ūkio garantijų fondo finansiniais metais kiekvienam valdos valdytojui už savo ir (ar) partnerio vardu parduotą pieną.

16. Paramos lėšos užsakomos ir išmokamos Lėšų Europos Sąjungos žemės ūkio fondų ir Europos žuvininkystės fondo priemonėms įgyvendinti išmokėjimo ir gavimo iš Europos Komisijos taisyklių, patvirtintų Lietuvos Respublikos žemės ūkio ministro 2006 m. spalio 17 d. įsakymu Nr. 3D-403 „Lėšų Europos Sąjungos žemės ūkio fondų ir Europos žuvininkystės fondo priemonėms įgyvendinti išmokėjimo ir gavimo iš Europos Komisijos taisyklių patvirtinimo“, nustatyta tvarka.

IV. paramos IR SANKCIJŲ APSKAIČIAVIMAS

17. Parama valdos valdytojams mokama vadovaujantis Centro atliktais bei Agentūrai pateiktais paramos sumų už pieną apskaičiavimais. Parama negali būti skiriama už didesnį pieno kiekį, nei yra užregistruota KVAIS.

18. Valdos valdytojams, kurių valdose buvo atliktos patikros vietoje, galutinė paramos suma apskaičiuojama atsižvelgiant į patikros vietoje rezultatus. Skaičiuojant galutinę paramos sumą valdos valdytojui, taip pat atsižvelgiama į partnerio valdoje atliktų patikrų vietose rezultatus.

19. Patikros vietoje metu Agentūra apskaičiuoja tinkamą paramai gauti pieno kiekį. Jei vykdant patikras vietoje nustatomas pieno kiekio procentinis neatitikimo dydis (Centro apskaičiuoto pieno kiekio ir tinkamo paramai gauti pieno kiekio skirtumą dalijant iš Centro apskaičiuoto pieno kiekio ir padauginant iš 100), parama mažinama šių taisyklių 20 punkte nustatyta tvarka.

20. Jeigu nustatoma, kad Centro apskaičiuotas pieno kiekis yra didesnis negu tinkamas paramai gauti pieno kiekis, visa paramos suma, kurią valdos valdytojas turi teisę gauti pagal šias taisykles, sumažinama:

20.1. procentiniu dydžiu, nustatytu pagal šių taisyklių 19 punktą, jeigu procentinis neatitikimo dydis ne didesnis kaip 10 proc.;

20.2. dvigubu procentiniu dydžiu, nustatytu pagal šių taisyklių 19 punktą, jeigu procentinis neatitikimo dydis yra didesnis kaip 10 proc., bet ne didesnis kaip 20 proc.

21. Parama valdos valdytojams už savo ir (ar) partnerių vardu parduotą pieną neskiriama:

21.1. jeigu pagal šių taisyklių 19 punktą nustatytas procentinis neatitikimo dydis yra didesnis kaip 20 proc.;

21.2. jeigu dėl tyčinių pažeidimų Centro apskaičiuotas pieno kiekis yra didesnis negu tinkamas paramai gauti pieno kiekis.

22. Parama valdos valdytojams už savo ir (ar) partnerių vardu parduotą pieną neskiriama ir taikoma šių taisyklių 23 punkte nurodyta ilgalaikė sankcija:

22.1. jeigu pagal šių taisyklių 19 punktą nustatytas procentinis dydis yra didesnis kaip 20 proc. ir pažeidimai padaryti tyčia;

22.2. jeigu pagal šių taisyklių 19 punktą nustatytas procentinis dydis yra didesnis kaip 50 proc.

23. Ilgalaikės sankcijos suma apskaičiuojama pagal Centro apskaičiuoto ir tinkamo paramai gauti pieno kiekio skirtumą ir išskaičiuojama iš bet kokios valdos valdytojams per trejus kalendorinius metus, einančius po tų kalendorinių metų, kuriais nustatytas pažeidimas, priskaičiuotos paramos sumos, mokamos iš Europos žemės ūkio garantijų fondo, Europos žemės ūkio fondo kaimo plėtrai ar valstybės biudžeto lėšų, kurių asignavimų valdytoja yra ŽŪM. Ilgalaikės sankcijos suma gali būti pradėta išskaičiuoti iš paramos sumos, priskaičiuotos pažeidimo nustatymo metais. Jei visa sankcijos suma negali būti išieškota per trejus kalendorinius metus, einančius po tų kalendorinių metų, kuriais nustatytas pažeidimas, likutis panaikinamas.

24. Agentūra, atlikusi administracinį patikrinimą ir (arba) patikrą vietoje ir nustačiusi, kad valdos valdytojas ar partneris nesilaikė paramos teikimo reikalavimų ir (arba) pažeidė paramos gavimo ir naudojimo sąlygas, ir (arba) nesilaikė paramos paraiškoje numatytų reikalavimų, turi teisę ankstesniais ir (arba) einamaisiais metais pateiktas paraiškas administruoti iš naujo bei priimti sprendimus dėl reikalavimo grąžinti visą ar dalį išmokėtos paramos sumos ir (arba) taikyti kitas poveikio priemones už su prašoma arba gauta parama susijusių įsipareigojimų nevykdymą ir (arba) nustatytų reikalavimų nesilaikymą.

25. Už GAAB reikalavimų ir Valdymo reikalavimų pažeidimus sankcijos skaičiuojamos pagal Sankcijų už kompleksinės paramos reikalavimų pažeidimą taikymo metodiką, patvirtintą Lietuvos Respublikos žemės ūkio ministro 2009 m. gegužės 4 d. įsakymu Nr. 3D-306 „Dėl Sankcijų už kompleksinės paramos reikalavimų pažeidimą taikymo metodikos patvirtinimo”.

26. Jei valdos valdytojas ir (ar) partneris Agentūros darbuotojui neleido atlikti patikros vietoje arba nesudarė tinkamų sąlygų siekiant suskaičiuoti laikomas karves (neleido pažymėti specialiomis priemonėmis, neatskyrė gyvulių grupėmis, nesuvarė į užtvarus ir pan.), parama valdos valdytojui nebus mokama.

27. Teisė į paramą neprarandama, jei šių taisyklių reikalavimai neįvykdomi dėl aplinkybių, nepriklausančių nuo valdos valdytojo valios. Tokiais atvejais valdos valdytojas per 5 darbo dienas nuo tos dienos, kai sužinojo arba galėjo sužinoti apie nuo valdos valdytojo valios nepriklausančias aplinkybes, praneša raštu Agentūrai apie minėtas aplinkybes, kartu pateikdamas tai įrodančius dokumentus.

V. PAPILDOMOS NUOSTATOS

28. Valdos valdytojas, Paraiškoje nurodęs, jog prašo skirti paramą už savo ir (ar) partnerio (-ių) vardu parduotą pieną, laiku negavęs paramos, ne vėliau kaip iki 2015 m. liepos 15 d. gali raštu kreiptis į Agentūrą dėl informacijos suteikimo apie paramos neskyrimo aplinkybes.

29. Valdos valdytojui, atitikusiam šių taisyklių nustatytus reikalavimus, mirus, įpėdinis, gavęs paveldėjimo teisės liudijimą ir (ar) įregistruotas valdos valdytoju, pateikia Agentūrai laisvos formos prašymą dėl paramos priskyrimo ir paveldėjimo fakto patvirtinimo dokumento kopiją, o prašyme nurodo banko pavadinimą, kodą ir sąskaitos bei valdos numerį.

30. Valdos valdytojui, atitikusiam šių taisyklių nustatytus reikalavimus, perduodant visą valdą, perėmėjas, įregistruotas valdos valdytoju, pateikia Agentūrai laisvos formos prašymą dėl paramos priskyrimo ir prideda fakto patvirtinimo dokumentų kopijas bei nurodo banko pavadinimą, kodą ir sąskaitos numerį. Parama skiriama valdos perėmėjui, jei valdos perdavėjas neturi skolų Agentūrai, Lietuvos Respublikos valstybės biudžetui bei Valstybinio socialinio draudimo fondo biudžetui ir nėra gavęs paramos.

31. Valdos išregistravimo atveju, kai valda išregistruojama iki 2014 m. gruodžio 31 d., valdos valdytojas nebetenka teisės į jam priklausiusią paramą, o tais atvejais, kai parama ar jos dalis iki 2014 m. gruodžio 31 d. valdos valdytojui jau išmokėta, jis privalo paramą grąžinti.

VI. ATSAKOMYBĖ

32. Už pateiktos informacijos teisingumą atsako ją pateikę valdos valdytojai ir (ar) partneriai.

33. Už preliminarų paramos sumų apskaičiavimą atsako Centras.

34. Už galutinių paramos sumų apskaičiavimą, paramos pervedimą valdos valdytojams ir pervestų lėšų apskaitą atsako Agentūra.

35. Valdos valdytojai, gavę paramą neteisėtai, arba asmenys, prisidėję prie neteisėto paramos gavimo (sąmoningai patvirtino klaidingus duomenis), atsako teisės aktų nustatyta tvarka.

36. Asmenys, pažeidę šių taisyklių reikalavimus, atsako teisės aktų nustatyta tvarka.

VII. SKUNDŲ NAGRINĖJIMAS

37. Agentūros konkrečių valstybės tarnautojų ir (ar) darbuotojų veiksmus (neveikimą) valdos valdytojas gali apskųsti Agentūros direktoriui raštu per 15 darbo dienų nuo tos dienos, kai jis sužinojo ar turėjo sužinoti apie tokius veiksmus (neveikimą).

38. Centro konkrečių darbuotojų veiksmus (neveikimą) valdos valdytojas gali apskųsti Centro generaliniam direktoriui raštu per 15 darbo dienų nuo tos dienos, kai jis sužinojo ar turėjo sužinoti apie tokius veiksmus (neveikimą).

39. Agentūros ir Centro sprendimai arba veiksmai (neveikimas) gali būti skundžiami Vyriausiajai administracinių ginčų komisijai arba Vilniaus apygardos administraciniam teismui teisės aktų nustatyta tvarka.

_________________

2014 metų specialiosios paramos už pieną administravimo taisyklių

1 priedas

(Suvestinės formos pavyzdys)

VĮ ŽEMĖS ŪKIO informacijos IR Kaimo verslo centras

DUOMENŲ APIE pretenduojančius gauti 2014 METŲ specialiąją paramą UŽ PIENĄ ŽEMĖS ŪKIO valdos valdytojus ir (ar) partnerius SUVESTINĖ

________________ Nr. _______

(data)

Vilnius

Eil. Nr.	Valdos Nr.	Valdos valdytojo duomenys	Bandos adresas	Valdos partnerio duomenys (pildoma, jei pieną pardavė partneris)

Vardas	Pavardė / įmonės pavadi-nimas	Asmens kodas / įmonės kodas	Gyvenamosios vietos adresas	Parduoto pieno kiekis, t

Vardas	Pavardė / įmonės kodas	Asmens kodas	Gyvenamosios vietos adresas	Parduoto pieno kiekis, t

Savivaldybė	Seniūnija	Vietovė	Telefonas

Savivaldybė	Seniūnija	Vietovė	Telefonas

1	2	3	4	5	6	7	8	9	10	11	12	13	14	15	16	17	18	19

Generalinis direktorius	(Parašas)	(Vardas ir pavardė)

2014 metų specialiosios paramos už pieną

administravimo taisyklių

2 priedas

(Suvestinės formos pavyzdys)

VĮ ŽEMĖS ŪKIO informacijos IR Kaimo verslo centras

DUOMENŲ APIE pretenduojančių gauti 2014 METŲ specialiąją paramą UŽ PIENĄ ŽEMĖS ŪKIO valdos valdytojUS SUVESTINĖ

________________ Nr. _______

(data)

Vilnius

Eil. Nr.	Valdos valdytojo vardas	Valdos valdytojo pavardė / įmonės pavadinimas	Valdos valdytojo asmens kodas / įmonės kodas	Valdos Nr.	Savivaldybės kodas	Pieno kiekis, t	Paramos suma, Lt
1	2	3	4	5	6	7	8

Generalinis direktorius	(Parašas)	(Vardas ir pavardė)